 **Crna Gora**

**Zavod za zapošljavanje Crne Gore**

Broj:05-120/25-3219

Na osnovu člana 44 stav 3 Zakona o posredovanju pri zapošljavanju i pravima za vrijeme nezaposlenosti (»Službeni list Crne Gore«, br. 24/19, 29/25) Zavod za zapošljavanje Crne Gore (u daljem tekstu: Zavod) raspisuje

**K O N K U R S**

**za izbor korisnika bespovratnih sredstava za samozapošljavanje**

**Predmet konkursa**

Predmet konkursa je izbor korisnika bespovratnih sredstava za samozapošljavanje po Programu »Podsticaji za samozapošljavanje« za 2025. godinu (u daljem tekstu: Program), dostupnim na adresi <http://www.zzzcg.me>

Program je namijenjen:

* licima prijavljenim u evidenciju nezaposlenih lica Zavoda najkraće četiri mjeseca, u kontinuitetu, na dan raspisivanja konkursa za izbor korisnika bespovratnih sredstava za samozapošljavanje;
* mladim NEET licima od 15 do 29 godina, odnosno licima koja nijesu navršila 30 godina, uključenim u Garanciju za mlade u tri pilot opštine: Nikšiću, Bijelom Polju ili Ulcinju.

*U kontekstu sprovođenja Garancije za mlade u Crnoj Gori, mladim NEET licima se smatraju lica od 15 do 29 godina, odnosno lica koja nijesu navršila 30 godina, koja nijesu zaposlena u skladu sa propisima koji regulišu oblast rada i zapošljavanja, nijesu u sistemu redovnog obrazovanja shodno propisima kojima se uređuje oblast osnovnog, srednjeg ili visokog obrazovanja, niti u sistemu obrazovanja odraslih u skladu sa propisima kojima se uređuje oblast obrazovanja odraslih.*

Učesnik programa može biti lice koje pripada jednoj od dvije navedene grupe lica.

Program treba da doprinese povećanju zaposlenosti, odnosno smanjenju nezaposlenosti za najmanje 122 lica iz evidencije Zavoda od kojih 12 mladih NEET lica i to:

* pet mladih NEET lica iz Nikšića;
* pet mladih NEET lica iz Bijelog Polja i
* dva mlada NEET lica iz Ulcinja.

Nezaposlena lica će uz određeni finansijski i nefinansijski podsticaj za pokretanje sopstvenog biznisa, osnovati jedan od oblika obavljanja privredne djelatnosti u kojem će zasnovati radni odnos i shodno poslovnoj viziji razvoja svojih biznis ideja otvoriti nova radna mjesta za dodatno zapošljavanje.

**Uslovi konkursa**

Ispunjenost uslova za dodjelu bespovratnih sredstava za samozapošljavanje cijeniće Komisija za obradu prijava i utvrđivanje liste učesnika javnog konkursa (u daljem tekstu: Komisija), na osnovu utvrđene *opravdanosti* i *administrativne usaglašenosti* podnijete prijave.

Da bi se prijava na javni konkurs smatrala *opravdanom*, shodno uslovima utvrđenim Programom (Poglavlje II, tačka 2.1), treba da ispunjava tri aspekta prihvatljivosti, koji se odnose na:

- podnosioca prijave za dodjelu bespovratnih sredstava za samozapošljavanje;

- aktivnosti za koje se mogu dodijeliti bespovratna sredstva za samozapošljavanje;

- troškove za koje se mogu dodijeliti bespovratna sredstva.

Pored opravdanosti podnijete prijave, Komisija će utvrditi i *administrativnu usaglašenost* prijave sa načinom, mjestom i vremenom podnošenja, tj. blagovremenost, urednost i potpunost podnijete prijave.

Prijave podnešene nakon isteka krajnjeg roka za podnošenje prijava utvrđenog javnim konkursom su administrativno neusaglašene prijave, koje se neće dalje razmatrati i kao takve biće odbijene.

*Neuredne prijave* (prijave koje nijesu podnijete na propisan način) i *nepotpune prijave* (prijave kojima nedostaje prilog/zi i/ili prateća dokumentacija) su takođe administrativno neusaglašene prijave koje Komisija neće dalje razmatrati ukoliko podnosilac, u dodatnom roku, ne otkloni utvrđene nedostatke.

Zavod će u roku od 15 dana od dana završetka javnog konkursa, na internet stranici, objaviti listu podnosilaca koji nijesu dostavili uredne i potpune prijave, uz navođenje nedostataka koji se mogu otkloniti u roku od pet dana od dana objavljivanja liste. Ukoliko u navedenom roku podnosilac otkloni nedostatke, smatraće se da je prijava bila uredna od dana njenog podnošenja, u suprotnom biće odbijena.

**Kriterijumi izbora**

Prijave za dodjelu bespovratnih sredstava za samozapošljavanje ocjenjivaće Komisija primjenom sljedećih kriterijuma izbora korisnika sredstava: »Biznis plan«, »Resursi za poslovanje«, »Dužina nezaposlenosti«, »Konkurentnost i razvijenost opštine realizacije biznis plana« i »Dodata vrijednost«, utvrđenih Programom (Poglavlje II, tačka 2.2).

Maksimalan broj bodova koji se može ostvariti primjenom navedenih kriterijuma izbora je 100.

Komisija će na osnovu navedenih kriterijuma izbora ocijeniti prijave i utvrditi bodovnu listu učesnika javnog konkursa.

Izbor korisnika sredstava izvršiće se na osnovu bodovne liste učesnika konkursa, a u okviru raspoloživih sredstava za ovu namjenu.

Odluku o izboru korisnika bespovratnih sredstava za samozapošljavanje donijeće Upravni odbor Zavoda, na predlog direktora Zavoda.

Nakon donošenja odluke o izboru korisnika bespovratnih sredstava za samozapošljavanje, a prije zaključivanja ugovora sa Zavodom, korisnik će registrovati privrednu djelatnost i izvršiti obaveze na način i u roku utvrđenom Programom (Poglavlje II, tačka 2.4). U suprotnom, odobrena prijava biće zamijenjena sljedećom prijavom sa bodovne, odnosno rang liste koja je u okviru raspoloživih finansijskih sredstava za realizaciju Programa.

Međusobna prava, obaveze i odgovornosti Zavoda i izabranih korisnika bespovratnih sredstava za samozapošljavanje urediće se ugovorom. Nacrt ugovora sa Operativnim priručnikom koji čini njegov sastavni dio dostupni su na adresi: <http://www.zzzcg.me>

**Finansijski podsticaj**

Raspoloživa sredstva zafinansiranje realizacije biznis ideja izabranih korisnika po ovom konkursu, iznose 1.230.000,00 €.

Minimalan iznos bespovratnih sredstava za samozapošljavanje, koji se može dodijeliti jednom korisniku je 4.000,00 €.

Maksimalan iznos bespovratnih sredstava za samozapošljavanje, koji se može dodijeliti jednom korisniku je 10.000,00 €.

Zavod dodjeljuje bespovratna sredstva novoosnovanom pravnom ili fizičkom licu korisnika bespovratnih sredstava za samozapošljavanje, odnosno privrednom društvu ili preduzetniku, kao državnu pomoć male vrijednosti, tzv. de minimis pomoć. Pomoć dodijeljena jednom korisniku tokom bilo kojeg perioda od tri fiskalne godine, a koja ne prelazi iznos od 300.000,00 € je *de minimis* pomoć.

**Način, mjesto i vrijeme podnošenja prijave**

Jedan podnosilac može da podnese samo jednu prijavu za dodjelu bespovratnih sredstava za samozapošljavanje, a time i jedan biznis plan.

Sastavni dio prijave za dodjelu bespovratnih sredstava su prilozi:

Prilog 1: Biznis plana;

Prilog 2: Izjava podnosioca prijave.

Uz prijavu sa pratećim prilozima dostavlja se i dokumentacija kojom podnosilac dokazuje navode iz biznis plana (Prilog 1*)*. Pored obaveznih dokaza, tj. dokumenata zahtjevanih biznis planom, podnosilac može dostaviti i druga dokumenta kojima će potkrijepiti, odnosno dokazati navode iz biznis plana.

Prijava za realizaciju programa, sa pratećim prilozima i sa zahtjevanom dokumentacijom, može se podnijeti neposredno ili elektronskim putem - portal <https://mojzavod.zzzcg.me/> na kojem je dostupno korisničko uputstvo o načinu apliciranja. Prijava se elektronski podnosi, u skladu sa propisima o elektronskoj upravi. Zahtjevana dokumentacija se skenira i u PDF formatu prilaže uz prijavu, tj. uz Prilog 1 prijave koja se podnosi elektronskim putem.

Prijave koje se podnose neposrednim putem, predaju se lično na arhivi Zavoda prema mjestu prebivališta, odnosno boravka podnosioca, odnosno pilot opštini spovođenja programa. Obrazac prijave sa pripadajućim prilozima čini sastavni dio Uputstva za podnosioce prijava za dodjelu bespovratnih sredstava za samozapošljavanje (u daljem tekstu: Uputstvo), dostupno na adresi: <http://www.zzzcg.me>.

Podnosilac preuzima sa internet stranice obrazac prijave sa pripadajućim prilozima i uz biznis planom zahtjevanu dokumentaciju, dostavlja ga Zavodu u dva primjerka (original i kopija originala) i skenirano u jednom primjerku u PDF formatu, na USB memoriji, sa istim sadržajem informacija kao u papirnom formatu prijave.

Prijava se dostavlja neposredno u zapečaćenoj koverti, na kojoj se navodi:

* Naziv i adresu primaoca prijave, tj. Zavod za zapošljavanje Crne Gore - Komisija za obradu prijava i utvrđivanje liste učesnika javnog konkursa;
* Ime, prezime i adresu podnosioca prijave;
* Broj konkursa na koji se prijava podnosi.

Konkurs za realizaciju programa otvoren je od dana objavljivanja u sredstvima javnog informisanja, na sajtu Zavoda - <http://www.zzzcg.me> i oglasnim tablama biroa rada. Krajnji rok za podnošenje prijava neposredno ili elektronskim putem je 22.09.2025. godine, do 14 h.

Prijave podnijete putem pošte ili na neki drugi način koji nije predviđen ovim javnim konkursom (npr. fax-om ili e-mailom), kao i prijave podnijete nakon isteka krajnjeg roka za podnošenje prijava, bez obzira na okolnosti koje su prouzrokovale kašnjenje, neće se razmatrati i biće odbijene kao administrativno neusaglašene prijave.

**Informacije**

Sastavni dio Konkursa je Uputstvo koje ima za svrhu da zainteresovanim nezaposlenim licima približi postupak podnošenja prijave za dodjelu bespovratnih sredstava za samozapošljavanje, dajući im smjernice kroz ključne elemente Programa “Podsticaji za samozapošljavanje” za 2025. godinu.

Sve potrebne informacije o uslovima i načinu podnošenja prijave za dodjelu bespovratnih sredstava mogu se dobiti u područnoj jedinici - birou rada podnosioca prijave i na e-mail adresi [samozaposljavanje@zzzcg.me](mailto:samozaposljavanje@zzzcg.me) tokom trajanja konkursa.